Nuwe ‘Boer soek ŉ vrou’: Minki beantwoord jou vraeMinki van der Westhuizen (Foto: Facebook) Die gewilde kykNET-werklikheidsreeks Boer soek ŉ vrou is vanaf Oktober vanjaar weer op die kassie te sien. Die tien finaliste vir die nuwe seisoen is vroeër vandeesmaand amptelik deur kykNET bekendgemaak. Dié boere, wat vanjaar weer ŉ vrou insluit, se ouderdom wissel tussen 23 en 60 jaar. Die tiende seisoen van dié gewilde reeks hou talle verrassings in. “Die reeks gaan onder meer drie episodes bykry wat ’n terugblik gaan gee oor die vorige nege seisoene. Ons gaan byvoorbeeld kyk waar sommige van die deelnemers hulle bevind,” sê Wilmer Muller, kykNET-mediabestuurder. Maroela Media het met Minki van der Westhuizen, wat weer as aanbieder te sien gaan wees, oor vanjaar se reeks gesels. Wat onderskei dié seisoen van vorige seisoene? Die boere is super opreg en ek glo regtig hulle het ingeskryf om liefde te vind. Waarna kan kykers veral uitsien? Die plase is pragtig, die boere baie oulik en het warm persoonlikhede. Die plase is ook lekker uiteenlopend en op verskillende plekke oor die hele land. Wat is die belangrikste ding wat diegene wat inskryf, moet onthou? Dat jy net jouself moet wees! Wat moet jong vroue/mans wat inskryf nié doen nie? Foto’s stuur wat nie soos jy lyk nie. Less is more. Vertel ons meer van die boere van die reeks. Hulle is almal baie opreg en weet wat hulle in die lewe en in ’n vrou wil hê. Hulle is deel van die reeks omdat hulle liefde wil vind en almal het baie respek vir vroue. Wat hoop jy vir die tiende seisoen van dié gewilde reeks? Dat die meeste boere nog liefde sal vind. Ek bid daarvoor, en hoop dit met my hele hart. Wat sê jy vir deelnemers wat nié liefde vind nie? Daar is iemand daar buite vir jou. Moet nooit moed opgee wat die liefde betref nie, daar is ’n deksel vir elke pot. Onthou net: ŉ Mens moet bereid wees om aan te pas by mekaar. Sou jy dit oorweeg om ŉ deelnemer te wees as jy nié ŉ getroude vrou was nie? Ek dink dis ’n wonderlike platform om liefde te vind. Wat is jou beskrywing van liefde? Onselfsugtig. Die tiende seisoen van Boer soek ŉ vrou in een sin. “GroterBeterBoer!!!!!” Maroela Media het vroeër berig boer Stephen (24) het hom aan dié reeks onttrek nadat hy liefde gevind het. Die 23-jarige Willie van Viljoenskroon in die Vrystaat is pas in Stephen plek as finalis aangewys. As jy dus vir Willie wil inskryf, moet dit voor middernag op 2 Junie gedoen word. Briewe aan die ander nege boere moet kykNET steeds teen middernag op 26 Mei bereik. Meer inligting oor die boere en inskryfvorms is beskikbaar op kykNET se webwerf. Lees meer oor Boer soek ŉ vrou op Maroela Media.